Eftir at stígur var komin í hjá næstbesta mansliðnum við tveimum tapum á rað, so er vend aftur komin í, og liðið liggur í løtuni á triðja plássi í 1. deild. Dysturin leygardagin fekk eina sera keðiliga byrjan. Longu eftir fýra minuttir bróta teir ígjøgnum í høgru og síðani sleppur ein EB/Streyma leikari ótarnaður at seta innarusíðu á innleggið. So var 1-0. Bert tíggju minuttir seinni var aftur galið. Ein áleypari verður spældur leysur og trillar framvið Jákupi í málinum. Ein chok-byrjan og menn vóru rættiliga í villareið. Men spakuliga kom meira skil á spælið, og menn fóru at stríðast fyri sakini. Tíggju minuttir fyri hálvleik fekk B36 brotsspark. Milan spældi bóltin út í vinstru til Stefan, sum legði innfyri aftur til Milan, sum síðani varð feldur í brotsteiginum. Tóki á Lofti er fastur straffiskjútti, og hann legði bóltin trygt í netið. Hetta gav okkara monnum vón til seinna hálvleik. Og vit settu okkum eisini á spælið frá byrjan. Miðskeiðis í seinna hálvleiki breyt Tóki ígjøgnum í vinstra borði og legði út frá til Milan, ið javnaði til 2-2. Tíggju minuttir seinni kom sigursmálið. Tóki rundaði ein verjuleikara, setti beina kós móti málinum og við einum væl plaseraðum skoti í handara síðunet skoraði hann til 3-2. EB/Streymur royndi at trýsta seinastu løtuna, men okkara menn hildu fast. Hetta var stevnudystur, og tí fingu vit bæði eina talu frá borgarstjóranum á Eiði umframt eitt steyp til ognar. Tað er ikki á hvørjum degi. Nú eru tveir dystir eftir áðrenn summarsteðgin. Fyrst er tað Víkingur á heimavølli leygarkvøldið og so FC Suðuroy í Vági. 2-1: Tóki á Lofti, br. 2-3: Tóki á Lofti Liðið: Jákup Højgaard–Hans Jacobsen, Karl Martin Danielsen, Ámund Nolsøe, Stefan í Skorini–Heini í Skorini, Árni G. Nielsen, Patrick Larsen (Benjamin Heinesen), Milan Kulic, Tóki á Lofti–Bogi Hermansen (Rúni Høgnesen)